**bhaktivinoda-ṭhakkurasya**

**śrī-godruma-candra-bhajanopadeśaḥ**

yadi te hari-pāda-saroja-sudhā-

rasa-pāna-paraṁ hṛdayaṁ satatam |

parihṛtya gṛhaṁ kali-bhāva-mayaṁ

bhaja godruma-kānana-kuñja-vidhum ||1||

dhana-yauvana-jīvana-rājya-sukhaṁ

nahi nityam anukṣaṇa-nāśa-param |

tyaja grāmya-kathā-sakalaṁ viphalaṁ

bhaja godruma-kānana-kuñja-vidhum ||2||

ramaṇī-jana-saṅga-sukhaṁ ca sakhe

carame bhayadaṁ puruṣārtha-haram |

hari-nāma-sudhā-rasa-matta-matir

bhaja godruma-kānana-kuñja-vidhum ||3||

jaḍa-kāvya-raso nahi kāvya-rasaḥ

kali-pāvana-gaura-raso hi rasaḥ |

alam any-kathādy-anuśīlanayā

bhaja godruma-kānana-kuñja-vidhum ||4||

vṛṣabhānu-sutānvita-vāma-tanuṁ

yamunā-taṭa-nāgara-nanda-sutam |

muralī-kala-gīta-vinoda-paraṁ

bhaja godruma-kānana-kuñja-vidhum ||5||

hari-kīrtana-madhyagataṁ svajanaiḥ

pariveṣṭita-jāmbunadābha-hariṁ |

nija-gauḍa-janaika-kṛpā-jaladhiṁ

bhaja godruma-kānana-kuñja-vidhum ||6||

girirāja-sutā-parivīta-gṛhaṁ

nava-khaṇḍa-patiṁ yati-citta-haram |

sura-saṅgha-nutaṁ priyayā sahitaṁ

bhaja godruma-kānana-kuñja-vidhum ||7||

kali-kukkura-mudgara-bhāva-dharaṁ

hari-nāma-mahauṣadha-dāna-param |

patitārta-dayārdra-sumūrti-dharaṁ

bhaja godruma-kānana-kuñja-vidhum ||8||

ripu-bāndhava-bheda-vihīna-dayā

yad abhīkṣṇam udeti mukhābja-tatau |

tam akṛṣṇam iha vraja-rāja-sutaṁ

bhaja godruma-kānana-kuñja-vidhum ||9||

iha copaniṣat-parigīta-vibhur

dvija-rāja-sutaḥ purṭābha-hariḥ |

nija-dhāmani khelati bandhu-yuto

bhaja godruma-kānana-kuñja-vidhum ||10||

avatāra-varaṁ paripūrṇa-phalaṁ

para-tattvam ihātma-vilāsa-mayam |

vraja-dhāma-rasāmbudhi-gupta-rasaṁ

bhaja godruma-kānana-kuñja-vidhum ||11||

śruti-varṇa-dhanādi na yasya kṛpā-

janane balavad-bhajanena vinā |

tam ahaituka-bhāva-pathā hi sakhe

bhaja godruma-kānana-kuñja-vidhum ||12||

api nakra-gatau hrada-madhya-gataṁ

kam amocayad ārta-janaṁ tam ajam |

avicintya-balaṁ śiva-kalpa-taruṁ

bhaja godruma-kānana-kuñja-vidhum ||13||

surabhīndra-tapaḥ-parituṣṭa-mano

vara-varṇa-dharo harir āvirabhūt |

tam ajasra-sukhaṁ muni-dhairya-haraṁ

bhaja godruma-kānana-kuñja-vidhum ||14||

abhilāṣa-cayaṁ tad abheda-dhiyam

aśubhaṁ ca śubhaṁ ca tyaja sarvam idam |

anukūlatayā priya-sevanayā

bhaja godruma-kānana-kuñja-vidhum ||15||

hari-sevaka-sevana-dharma-paro

hari-nāma-rasāmṛta-pāna-rataḥ

nati-dainya-dayā-paramāna-yuto

bhaja godruma-kānana-kuñja-vidhum ||16||

vada yādava mādhava kṛṣṇa hare

vada rāma janārdana keśava he |

vṛṣabhānu-sutā-priyanātha sadā

bhaja godruma-kānana-kuñja-vidhum ||17||

vada yāmuna-tīra-vanādri-pate

vada gokula-kānana-puñja-rave |

vada rāsa-rasāyana gaura-hare

bhaja godruma-kānana-kuñja-vidhum ||18||

cala gaura-vanaṁ nava-khaṇḍamayaṁ

paṭha gaurahareś caritāṇi mudā |

luṭha gaura-padāṅkita-gāṅga-taṭaṁ

bhaja godruma-kānana-kuñja-vidhum ||19||

smara gaura-gadādhara-keli-kalāṁ

bhava gaura-gadādhara-pakṣa-caraḥ |

śrṇu gaura-gadādhara-cāru-kathāṁ

bhaja godruma-kānana-kuñja-vidhum ||20||

iti śrī-bhaktivinoda-ṭhakkura-kṛta-śrī-godruma-candra-bhajanopadeśaḥ samāptaḥ